DEĊIŻJONI TAL-KUNSILL
tat-3 ta' Ġunju 2008
li tabroga d-Deċiżjoni 2005/182/KE dwar l-eżistenza ta’ defiċit eċċessiv fis-Slovakkja
(2008/562/KE)
IL-KUNSILL TA’ L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u partikolarment l-Artikolu 104(12) tiegħu,
Wara li kkunsidra r-rakkomandazzjoni mill-Kummissjoni,
Billi:
(1)
Permezz tad-Deċiżjoni tal-Kunsill 2005/182/KE (1), wara rakkomandazzjoni mill-Kummissjoni skond l-Artikolu 104(6) tat-Trattat, ġie deċiż li kien jeżisti defiċit eċċessiv fis-Slovakkja. Il-Kunsill nnota li d-defiċit tal-gvern ġenerali kien ta’ 3,6 % tal-PGD fl-2003, ogħla mit-3 % tal-valur ta’ referenza tal-PGD tat-Trattat.
(2)
Fil-5 ta’ Lulju 2004, skond l-Artikolu 104(7) tat-Trattat u l-Artikolu 3(4) tar-Regolament tal-Kunsill (KE) Nru 1467/97 tas-7 ta’ Lulju 1997 dwar it-tħaffif u l-ikkjarifikar ta’ l-implimentazzjoni tal-proċedura ta’ defiċit eċċessiv (2), il-Kunsill, abbażi ta’ rakkomandazzjoni mill-Kummissjoni, għamel rakkomandazzjoni indirizzata lis-Slovakkja bil-għan li s-sitwazzjoni ta’ defiċit eċċessiv tinġieb fi tmiemha sa mhux aktar tard mill-2007. Ir-rakkomandazzjoni kienet ġiet ippubblikata.
(3)
Skond l-Artikolu 104(12) tat-Trattat, id-Deċiżjoni tal-Kunsill dwar l-eżistenza ta’ defiċit eċċessiv għandha tiġi abrogata meta d-defiċit eċċessiv fl-Istat Membru kkonċernat ikun, fil-fehma tal-Kunsill, ġie korrett.
(4)
Skond il-Protokoll dwar il-proċedura ta’ defiċit eċċessiv anness għat-Trattat, il-Kummissjoni tipprovdi d-data għall-implimentazzjoni tal-proċedura. Bħala parti mill-applikazzjoni tal-Protokoll, l-Istati Membri għandhom jinnotifikaw id-data dwar id-defiċits u d-dejn tal-gvern u fatturi varjabbli assoċjati oħra darbtejn fis-sena, jiġifieri qabel l-1 ta’ April u qabel l-1 ta’ Ottubru, skond l-Artikolu 4 tar-Regolament tal-Kunsill (KE) Nru 3605/93 tat-22 ta’ Novembru 1993 dwar l-applikazzjoni tal-Protokoll dwar il-proċedura ta’ defiċit eċċessiv anness għat-Trattat li jistabbilixxi l-Komunità Ewropea (3).
(5)
Fuq il-bażi tad-data pprovduta mill-Kummissjoni (Eurostat) skond l-Artikolu 8 g(1) tar-Regolament (KE) Nru 3605/93, wara n-notifka mis-Slovakkja qabel l-1 ta’ April 2008 u abbażi tat-tbassir tar-Rebbiegħa 2008 mis-servizzi tal-Kummissjoni, il-konklużjonijiet li ġejjin huma ġġustifikati:
-
minħabba reviżjonijiet tad-data wara d-Deċiżjoni tal-Kunsill ta’ l-2004 dwar l-eżistenza ta’ defiċit eċċessiv, id-defiċit tal-gvern ġenerali baqa’ taħt it-3 % tal-PGD fis-snin 2003-2005. Wara li żdied għal 3,6 % tal-PGD fl-2006 tnaqqas għal 2,2 % tal-PGD fl-2007, li hu taħt il-valur ta’ referenza tad-defiċit ta’ 3 % tal-PGD. B’paragun il-mira stabbilita fl-aġġornament tal-programm ta’ konverġenza ta’ Diċembru 2006 kienet ta’ 2,9 % tal-PGD;
-
il-konsolidazzjoni fiskali bbenefikat mit-tkabbir vivaċi tal-PGD, ta’ l-impjiegi u tad-dħul, li ppermetta li l-proporzjon tan-nefqa meta mqabbel mal-PGD jonqos aktar malajr mill-proporzjon tad-dħul meta mqabbel mal-PGD. L-inżul tal-proporzjon tan-nefqa meta mqabbel mal-PGD ġie instigat ukoll mit-trażżin tan-nefqa u r-riformi tan-nefqa bħal restrizzjonijiet sostanzjali fuq il-benefiċċji soċjali. Madankollu, iż-żieda ċiklika u d-dividendi tat-tkabbir mir-riformi strutturali ma ġewx sfruttati bis-sħiħ għal konsolidazzjoni fiskali. Bħala riżultat, id-defiċit strutturali (jiġifieri l-bilanċ nett aġġustat ċiklikament ta’ miżuri ta’ darba u oħrajn temporanji) hu stmat li ddeterjora minn xi 1 % tal-PGD fl-2003 għal madwar 3 % tal-PGD fl-2006 qabel ma tjieb għal madwar 2 % tal-PGD sa l-2007. Madankollu, parti mid-deterjorazzjoni strutturali tista’ tiġi attribwita għall-introduzzjoni tat-tieni pilastru ffinanzjat tal-pensjoni fl-2005 fejn it-trasferimenti għal dan il-pilastru ġew stmati li żdiedu minn 0,8 % tal-PGD fl-2005 għal 1,2 % u 1,3 % tal-PGD fl-2006 u l-2007 rispettivament. Barra minn hekk, żidiet fit-taxxi fuq is-sigaretti preċeduti minn ħażna minn qabel imdaqqsa ta’ sigarretti fi stadji varji tal-katina tad-distribuzzjoni wasslu għal ċaqlieq imdaqqas fid-dħul mit-taxxi li rriżulta f’aktar dħul mit-taxxi fl-2003, l-2005 u l-2007 segwit minn tnaqqis fid-dħul ekwivalenti fis-snin ta’ wara,
-
għall-2008, it-tbassir tas-servizzi tal-Kummissjoni tar-Rebbiegħa 2008 jipprevedi li d-defiċit nominali jitnaqqas iżjed, għal 2,0 % tal-PGD, instigat prinċipalment minn prospetti ta’ tkabbir qawwija kontinwi u xi miżuri li jżidu d-dħul bħat-twessiegħ tal-bażi tat-taxxa fuq id-dħul personali u dak korporattiv u żieda fil-limitu massimu fuq il-kontribuzzjonijiet soċjali. Dan huwa f’konformità mal-mira ta’ defiċit uffiċjali ta’ 2,0 % tal-PGD stabbilita fi Frar 2008. Għall-2009, it-tbassir tar-Rebbiegħa jipprevedi, fuq bażi ta’ ebda tibdil ta’ politika, żieda fid-defiċit għal 2,3 % tal-PGD. Dan jindika li d-defiċit tniżżel għal taħt il-valur ta’ referenza ta’ 3 % tal-PGD b’mod kredibbli u sostenibbli,
-
madankollu, il-bilanċ strutturali huwa stmat li jiddeterjora b’madwar ta’ punt perċentwali tal-PGD fl-2008 u, fuq bażi ta’ ebda tibdil ta’ politika, b’madwar ta’ punt perċentwali fl-2009. Wieħed irid jara dan fl-isfond tal-ħtieġa li jsir progress lejn l-objettiv għall-perijodu medju (MTO) għall-pożizzjoni baġitarja, li għas-Slovakkja huwa defiċit strutturali ta’ kemmxejn inqas minn 1 % tal-PGD,
-
id-dejn tal-gvern jibqa’ ferm taħt il-valur ta’ referenza ta’ 60 % tal-PGD. Dan niżel minn 42,4 % tal-PGD fl-2003 għal 29,4 % fl-2007. Skond it-tbassir tar-Rebbiegħa 2008, il-proporzjon tad-dejn huwa mistenni jibqa’ ġeneralment stabbli matul il-perijodu ta’ tbassir (fuq bażi ta’ ebda tibdil ta’ politika).
(6)
Fil-fehma tal-Kunsill, id-defiċit eċċessiv fis-Slovakkja ġie korrett u għaldaqstant id-Deċiżjoni 2005/182/KE għandha tiġi abrogata.
ADOTTA DIN ID-DEĊIŻJONI:
Artikolu 1
Minn valutazzjoni ġenerali jirriżulta li s-sitwazzzjoni ta’ defiċit eċċessiv fis-Slovakkja ġiet korretta.
Artikolu 2
Id-Deċiżjoni 2005/182/KE hija b’dan abrogata.
Artikolu 3
Din id-Deċiżjoni hija indirizzata lir-Repubblika Slovakka.
Magħmula fil-Lussemburgu, 3 ta' Ġunju 2008.